LIETUVOS RESPUBLIKOS SOCIALINĖS APSAUGOS IR DARBO MINISTERIJOS

Į S A K Y M A S

DĖL BEDARBIŲ REGISTRAVIMO, PAŠALPŲ JIEMS SKYRIMO IR MOKĖJIMO TVARKOS PATVIRTINIMO

1996 m. birželio 21 d. Nr. 76

Vilnius

Vadovaudamasis Lietuvos Respublikos gyventojų užimtumo įstatymo pakeitimo ir papildymo įstatymu (Žin., 1996, Nr.):

1. Tvirtinu Bedarbių registravimo, pašalpų jiems skyrimo ir mokėjimo tvarką (pridedama).

2. Bedarbių registravimo, pašalpų jiems skyrimo ir mokėjimo tvarka įsigalioja nuo 1996 metų liepos 1 dienos.

SOCIALINĖS APSAUGOS IR DARBO MINISTRAS	MINDAUGAS MIKAILA

PATVIRTINTA

Lietuvos Respublikos

socialinės apsaugos ir darbo ministerijos

1996 m. birželio 21 d. įsakymu Nr. 76

BEDARBIŲ REGISTRAVIMO, PAŠALPŲ JIEMS SKYRIMO IR MOKĖJIMO TVARKA

Bendroji dalis

1. Šiais nurodymais nustatoma bedarbių registravimo, pašalpų jiems skyrimo ir mokėjimo tvarka (toliau – Tvarka), kuria remiantis Lietuvos Respublikos bedarbių rėmimo įstatymu ieškantys darbo ir pasirengę profesiniam mokymuisi nedirbantys darbingo amžiaus asmenys registruojami valstybinėje teritorinėje darbo biržoje bei teikiamos jiems numatytos užimtumo garantijos.

Ieškančių darbo asmenų registravimas

2. Ieškantys darbo asmenys registruojami gyvenamosios vietos (teritorinėje) valstybinėje darbo biržoje:

2.1. nuolat gyvenantys ir prisiregistravę toje vietovėje – pagal prisiregistravimo vietą;

2.2. grįžę iš socialinės bei psichologinės reabilitacijos įstaigų (gydymo ir darbo profilaktoriumų) bei įkalinimo vietų ir neprisiregistravę gyvenamojoje vietoje, registruojami pagal jų buvusią gyvenamąją (nuolatinę prisiregistravimo) vietą;

2.3. grįžę nuolatos gyventi į Lietuvos Respubliką reabilituoti buvusieji TSRS politiniai kaliniai bei tremtiniai ir jų darbingo amžiaus darbingi šeimų nariai registruojami pagal jų pasirinktą gyvenamąją vietą.

3. Nedirbantys, ieškantys darbo (bedarbiai):

3.1. užpildo nustatyto pavyzdžio „Ieškančio darbo asmens kortelės“ B skyrių „Asmens duomenys“ ir D skyrių „Pageidavimai darbui“;

3.2. pateikia:

3.2.1. pasą arba jį atstojantį dokumentą;

3.2.2. valstybinio socialinio draudimo pažymėjimą, darbo knygelę (išskyrus niekada nedirbusius);

3.2.3. dokumentus, patvirtinančius išsilavinimą, specialybę ir kvalifikaciją;

3.2.4. gaunantys iš valstybės ar socialinio draudimo biudžetų pensiją – pažymėjimą apie pensijos paskyrimo terminą ir dydį;

3.2.5. invalidai – invalidumo pažymėjimą ir dokumentą, nurodantį darbingumo laipsnį (darbo rekomendaciją).

4. Įspėti apie atleidimą iš darbo asmenys:

4.1. užpildo nustatyto pavyzdžio „Ieškančio darbo asmens kortelės“ B skyrių „Asmens duomenys“ ir D skyrių „Pageidavimai darbui“;

4.2. pateikia:

4.2.1. šios Tvarkos 3.2 p. nurodytus dokumentus;

4.2.2. raštišką įspėjimą apie atleidimą iš darbo.

5. Kiti asmenys (dirbantys, besimokantys dieninėse mokymo įstaigose, iki darbingo amžiaus, pensinio amžiaus):

5.1. užpildo darbo biržos nustatyto pavyzdžio „Ieškančio darbo asmens kortelę“;

5.2. pateikia:

5.2.1. pasą arba jį atstojantį dokumentą;

5.2.2. dokumentus, patvirtinančius išsilavinimą, specialybę ir kvalifikaciją.

6. Ieškantys darbo asmenys, neįvykdę šios Tvarkos 3 ir 4 punktuose nurodytų sąlygų, darbo biržoje neregistruojami.

7. Bedarbio pašalpos mokėjimo laikotarpiu pateikus papildomus dokumentus, patvirtinančius didesnį valstybinio socialinio draudimo stažą, bedarbio pašalpa perskaičiuojama nuo jų pateikimo dienos.

8. Darbo birža užtikrina, kad duomenys apie ieškančius darbo asmenis būtų laikomi paslaptyje ir apsaugoti nuo vidinio ir išorinio poveikio. Jie gali būti skelbiami tik apibendrintu pavidalu (skaičiais ir lentelėmis).

Darbo biržos darbuotojai garantuoja pateiktų duomenų apie ieškantį darbo asmenį paslapties išsaugojimą.

9. Darbo biržos specialistas (specialistai):

9.1. patikrina duomenų „Ieškančiojo darbo asmens kortelės“ B skyriaus „Asmens duomenys“ duomenų atitikimą su pateikiamais dokumentais;

9.2. išsiaiškina, ar ieškantis darbo asmuo nėra įregistravęs įmonės, ūkininko ūkio, išsiėmęs patento komercinei – ūkinei veiklai vykdyti;

9.3. patvirtina parašu „Ieškančio darbo asmens kortelėje“ A skyriuje „Registracijos žymos“ duomenų pateiktų B skyriuje atitikimą su ieškančio darbo asmens pateikiamais dokumentais;

9.4. nustato ieškančio darbo asmens padėtį Lietuvos Respublikos bedarbių rėmimo įstatymo 5 straipsnio taikymo prasme ir suteikia jam bedarbio statusą, taip pat nustato kitų ieškančių darbo asmenų padėtį (įspėtas apie atleidimą iš darbo; turintis papildomas užimtumo garantijas) ir juos įregistruoja;

9.5. nukreipia, esant reikalui, sveikatos patikrinimui, kad būtų nustatytas jo tinkamumas darbui;

9.6. paskiria kito atvykimo į darbo biržą datą;

9.7. supažindina bedarbį, jam pasirašant „Ieškančio darbo asmens kortelėje“ D skyriuje „Pageidavimas darbui“, su jo pareigomis;

9.8. išduoda bedarbiams nustatytos formos „Bedarbio registracijos pažymėjimą“.

Valstybinių užimtumo garantijų taikymas bedarbiams

10. Lietuvos Respublikos bedarbių rėmimo įstatymo nustatytų valstybinių užimtumo garantijų taikymo prasme bedarbiai skirstomi:

10.1. pasirengę darbo rinkai:

10.1.1. turintys paklausią vietos darbo rinkoje profesiją;

10.1.2. turintys paklausią vietos darbo rinkoje veiklos praktiką;

10.1.3. turintys ne ilgesnę kaip 1 metų darbo pertrauką pagal profesinį pasirengimą ar veiklos praktiką;

10.2. nepasirengę darbo rinkai:

10.2.1. neturintys profesinio pasirengimo;

10.2.2. turintys nepaklausią vietos darbo rinkoje profesiją ar veiklos praktiką;

10.2.3. turintys ilgesnę kaip 1 metų darbo pertrauką pagal profesinį pasirengimą ar veiklos praktiką.

11. Bedarbiams, pasirengusiems darbo rinkai, 3 mėnesius (profesinių, aukštesniųjų ir aukštųjų mokyklų absolventams – 6 mėn.) siūlomas darbas, atitinkantis jų profesinį pasirengimą bei sveikatos būklę, taip pat kai nuvykimo į siūlomą darbovietę ir grįžimo atgal laikas miesto ar priemiestiniu transportu neviršija 3 valandų, o moterims, turinčioms vaikų iki 8 metų, ir vyrams, vieniems auginantiems vaikus iki 8 metų, – 2 valandų. Po to nustatyta tvarka sudaromas „Įsidarbinimo planas“, numatantis bedarbio ir darbo biržos veiklos priemones, siekiant įsidarbinimo.

12. Bedarbiams, nepasirengusiems darbo rinkai, siūlomas nekvalifikuotas darbas, atitinkantis jų sveikatos būklę bei šios Tvarkos 11 punkte nurodytas nuvykimo į siūlomą darbovietę ir grįžimo atgal sąlygas, sudaromas „Įsidarbinimo planas“.

13. Bedarbiams, kurių tolesnis įsidarbinimas siejamas su „Įsidarbinimo plano“ priemonių vykdymu, pasiūlymas profesiniam mokymui prilyginamas darbo pasiūlai.

Bedarbių atsisakymas dalyvauti sudarant „Įsidarbinimo planą“ ir jo priemonėse prilyginamas kaip atsisakymas darbo biržos paslaugų. Tokie asmenys pakartotinai gali registruotis darbo biržoje po 6 mėnesių.

14. Bedarbiams (ieškantiems darbo asmenims) siūlomas darbas atsižvelgiant į užregistruotas laisvas darbo vietas ir į darbdavio keliamus kvalifikacinius bei dalykinius reikalavimus.

15. Bedarbiams (ieškantiems darbo asmenims) sutikus su siūlomo darbo sąlygomis, darbo biržos specialistas – tarpininkas išrašo „Rekomendaciją įdarbinimui“, kurią bedarbis (ieškantis darbo asmuo) pateikia darbdaviui, tardamasis su juo dėl įsidarbinimo.

Kiti pretendentai į šį darbą (per tris dienas) nerekomenduojami, išskyrus atvejus, kai darbdavys pageidauja konkurso tvarka pasirinkti darbuotoją iš kelių pretendentų.

16. Apie darbdavio priimtą sprendimą bedarbis (ieškantis darbo asmuo) per 3 dienas informuoja darbo biržą, grąžindamas „Rekomendacijos įdarbinimui“ dalį „Sprendimas dėl įdarbinimo“.

Tuo atveju, kai samdos sutartis su darbdaviu nesudaroma, nurodomi neįdarbinimo motyvai.

17. Bedarbio (ieškančio darbo asmens) arba darbdavio atsisakymo motyvai sudaryti samdos sutartį registruojami „Ieškančio darbo asmens kortelės“ H skyriuje „Žinios apie apsilankymus darbo biržoje ir pasiūlytą darbą“. Joje taip pat pažymimas darbo sutarties sudarymas.

Informacija apie darbo sutartis sudariusius bedarbius (ieškančius darbo asmenis) nustatyta tvarka pateikiama valstybinio socialinio draudimo fondo valdybos teritoriniam skyriui.

18. Bedarbiai, nurodyti Bedarbių rėmimo įstatymo 8 straipsnyje, darbo biržos siuntimu įdarbinti šios Tvarkos 11 ir 12 punktuose nurodytomis sąlygomis į darbdaviams kvotomis nustatytas darbo vietas ir atleisti iš darbo šios Tvarkos 19.1.2 punkte (išskyrus 19.1.2.4) nurodytomis sąlygomis, praranda minėtame įstatyme numatytas papildomas užimtumo garantijas. Darbo biržoje toliau jie aptarnaujami bendra tvarka.

Bedarbio pašalpos skyrimas ir mokėjimas

19. Darbo biržai nepasiūlius bedarbiui darbo šios Tvarkos 11 ir 12 punktuose nurodytomis sąlygomis, skiriama bedarbio pašalpa:

19.1. turintiems ne mažesnį kaip 24 mėnesių valstybinio socialinio draudimo stažą per paskutiniuosius 3 metus, apskaičiuota pagal šią formulę:

P=RP+(2 * MGL – RP) * (s/S), kurioje:

P – bedarbio pašalpa;

RP – to mėnesio, už kurį mokama bedarbio pašalpa, Vyriausybės patvirtintos valstybės remiamos pajamos;

MGL – to mėnesio, už kurį mokama bedarbio pašalpa, Vyriausybės patvirtintas minimalus gyvenimo lygis;

s – bedarbio valstybinio socialinio draudimo stažas, kuris apskaičiuojamas mėnesiais Lietuvos Respublikos valstybinių socialinio draudimo pensijų įstatymo nustatyta valstybinio socialinio pensijų draudimo stažo apskaičiavimo tvarka (8–11, 52 straipsniai);

S – stažo vardiklis. S=300 mėnesių. Tai stažas, kurį įgijęs bedarbis gauna maksimalią bedarbio pašalpą;

19.1.1. 8-tą dieną nuo užsiregistravimo darbo biržoje – atleistiems iš darbo:

19.1.1.1. darbdavio iniciatyva (Darbo sutarties įstatymo 29 straipsnio 1-5 punktai);

19.1.1.2. darbdavio valia (Darbo sutarties įstatymo 30 straipsnis);

19.1.1.3. pagal Darbo sutarties įstatymo 26 straipsnio 2 punktą, šio straipsnio 6 punktą, kai teisių dirbti tam tikrą darbą atėmimo priežastis nebuvo darbuotojo kaltė, ir šio straipsnio 7–11 punktus;

19.1.1.4. pagal darbuotojo pareiškimą dėl nuo jo nepriklausančių aplinkybių (Darbo sutarties įstatymo 281 straipsnis);

19.1.1.5. pagal darbuotojo pareiškimą (Darbo sutarties įstatymo 28 straipsnio antroji dalis);

19.1.1.6. savarankiškai dirbusiems (buvusiems individualių (personalinių) įmonių savininkams, buvusiems ūkininkams ir dirbusiems ūkyje pilnamečiams jų šeimų nariams);

19.1.2. praėjus 3 mėnesiams nuo užsiregistravimo darbo biržoje – atleistiems iš darbo:

19.1.2.1. pagal darbuotojo pareiškimą (Darbo sutarties įstatymo 28 str. pirmoji dalis);

19.1.2.2. šalių susitarimu (Darbo sutarties įstatymo 27 str.);

19.1.2.3. darbdavio iniciatyva (Darbo sutarties įstatymo 29 str. 6–12 p.);

19.1.2.4. pasibaigus darbo sutarčiai (Darbo sutarties įstatymo 26 str. 14–20 p.);

19.2. neturintiems reikiamo valstybinio socialinio draudimo stažo – valstybės remiamų pajamų dydžio:

19.2.1. 8-tą dieną nuo užsiregistravimo darbo biržoje:

19.2.1.1. atleistiems iš darbo, kai jie užsiregistruoja darbo biržoje per 6 mėnesius nuo atleidimo:

19.2.1.1.1. darbdavio iniciatyva (Darbo sutarties įstatymo 29 straipsnio 1–5 punktai);

19.2.1.1.2. darbdavio valia (Darbo sutarties įstatymo 30 straipsnis);

19.2.1.1.3. pagal Darbo sutarties įstatymo 26 straipsnio 6 punktą, kai teisių dirbti tam tikrą darbą atėmimo priežastis nebuvo darbuotojo kaltė, ir šio straipsnio 7–11 punktus;

19.2.1.1.4. pagal darbuotojo pareiškimą dėl nuo jo nepriklausančių aplinkybių (Darbo sutarties įstatymo 281 straipsnis);

19.2.1.1.5. pagal darbuotojo pareiškimą (Darbo sutarties įstatymo 28 straipsnio antroji dalis);

19.2.1.2. taip pat bedarbiams, kai jie užsiregistruoja darbo biržoje per 6 mėnesius nuo priežasčių, dėl kurių nedirbo, pasibaigimo:

19.2.1.2.1. pripažintų neveiksniais asmenų globėjams, I ir II grupių invalidų (šeimos narių ir artimų giminaičių) slaugytojams;

19.2.1.2.2. grįžusiems iš krašto apsaugos tarnybos (būtinosios tarnybos kariams), jei iki pašaukimo į tarnybą jie nedirbo pagal darbo sutartį arba tarnybos laikotarpiu buvo likviduota darbovietė, kurioje dirbo;

19.2.1.2.3. profesinių, aukštesniųjų ir aukštųjų mokyklų absolventams;

19.2.1.2.4. grįžusiems iš įkalinimo vietų;

19.2.1.2.5. moterims, auginančioms vaikus iki 8 metų, taip pat vyrams, vieniems auginantiems vaikus iki 8 metų, kai jie buvo atleisti iš darbo pagal Darbo sutarties įstatymo 28 straipsnio 2 dalį;

19.2.1.2.6. asmenims, pasibaigus suteiktam jiems invalidumo terminui;

19.2.2. po to, kai su darbo biržos siuntimu per paskutinius 12 mėnesių nuo užsiregistravimo dirbo viešuosius arba Užimtumo fondo remiamus darbus, baigė profesinį mokymą ir šių darbų bei mokymosi bendra trukmė buvo ne mažesnė kaip 180 kalendorinių dienų arba tiek laiko, kiek trūksta iki reikiamo valstybinio socialinio draudimo stažo, jei tai sudaro ne daugiau kaip 180 dienų:

19.2.2.1. šia Tvarka taip pat skiriama pašalpa bedarbiams, kuriems jinai nebuvo skirta pagal Bedarbių rėmimo įstatymo 17 str. arba buvo nutraukta, pasibaigė jos mokėjimo terminas.

20. Bedarbio pašalpą nustatyta tvarka skiria ir moka valstybinė darbo birža, kurioje registruotas bedarbis.

21. Skiriama bedarbio pašalpa visais atvejais negali būti mažesnė už Vyriausybės patvirtintas valstybės remiamas pajamas ir neturi viršyti dviejų minimalių gyvenimo lygių.

22. Bedarbiams, gaunantiems iš valstybės ar socialinio draudimo biudžetų pensiją, mažesnę už priklausančią bedarbio pašalpą, mokamas priklausančios bedarbio pašalpos ir gaunamos pensijos skirtumas.

23. Bedarbio pašalpa mokama kas mėnesį už praėjusį laikotarpį, bet ne ilgiau kaip 6 mėnesius per 12 mėnesių laikotarpį.

24. Priešpensinio amžiaus bedarbiams (likus ne daugiau kaip 5 metams iki teisės gauti visą senatvės pensiją) pašalpos mokėjimas pratęsiamas dar du mėnesius.

25. Į bedarbio pašalpos mokėjimo laikotarpį neįskaitomas laikas, kurį bedarbis dirbo viešuosius darbus, Užimtumo fondo remiamus darbus arba mokėsi pagal profesinio mokymo programas.

26. Į bedarbio pašalpos mokėjimo laikotarpį taip pat neįskaitomas laikas, kurį bedarbis darbo biržos siuntimu arba jai tarpininkaujant dirbo pagal terminuotą darbo sutartį (ne ilgiau kaip 12 mėnesių) arba 12 mėnesių laikotarpiu lengvatinėmis sąlygomis (iki 3 mėnesių) įsigijo patentą verslui.

27. Bedarbio pašalpos mokėjimas tęsiamas pasibaigus šios Tvarkos 25 ir 26 punktuose nurodytoms sąlygoms ir toliau ji mokama tokio dydžio, kokią bedarbis gavo prieš joms atsirandant.

28. Darbo biržos specialistas – tarpininkas:

28.1. supažindina bedarbį su paskirtos pašalpos dydžiu ir suma, jam pasirašant „Ieškančio darbo asmens kortelėje“ E skyriuje „Pašalpos skyrimas“;

28.2. suderina su bedarbiu pašalpos išmokėjimo tvarką (per banką).

Bedarbio pašalpos neskyrimas, jos mažinimas, mokėjimo sustabdymas, nutraukimas ir pakartotinas skyrimas

29. Bedarbio pašalpa neskiriama bedarbiui, kuriam sutinkamai su Bedarbių rėmimo įstatymo 16 str. 1, 2 ir 3 punktais bedarbio pašalpos mokėjimas nepradėtas, jeigu jis:

29.1. vieną kartą atsisakė siūlomo darbo šios Tvarkos 11 ir 12 punktuose nurodytomis sąlygomis ir vieną kartą atsisakė mokytis profesijos, atitinkančios vietos darbo rinkos poreikius (iš viso 2 kartus);

29.2. dėl nepateisinamos priežasties nustatytu laiku arba iškvietus neatvyko į darbo biržą priimti pasiūlymo dirbti arba mokytis pagal profesinio mokymo programas;

29.3. atsisakė darbo biržos siūlomo sveikatos patikrinimo, kad būtų nustatytas jo tinkamumas darbui.

30. Bedarbiui sumažinama paskirta bedarbio pašalpa 50 procentų, jeigu jis nuo bedarbio pašalpos paskyrimo dienos vieną kartą atsisakė siūlomo darbo šios Tvarkos 11 ir 12 punktuose nurodytomis sąlygomis ir vieną kartą atsisakė mokytis profesijos, atitinkančios vietos darbo rinkos poreikius (iš viso 2 kartus).

31. Bedarbiui sustabdomas paskirtos pašalpos mokėjimas, jeigu jis:

31.1. mokosi ir gauna iš Užimtumo fondo bedarbio mokymo pašalpą;

31.2. įsidarbina Užimtumo fondo remiamuose darbuose;

31.3. įsidarbina viešuosiuose darbuose;

31.4. darbo biržos siuntimu arba jai tarpininkaujant įsidarbina pagal terminuotą darbo sutartį (ne ilgesniam kaip 12 mėnesių laikotarpiui);

31.5. įsigyja per 12 mėnesių lengvatinėmis sąlygomis patentą verslui (iki 3 mėnesių laikotarpiui);

31.6. praranda darbingumą ilgiau kaip 14 dienų – iki darbingumo atstatymo, bet ne ilgiau kaip 120 dienų iš eilės.

32. Bedarbiui nutraukiamas paskirtos pašalpos mokėjimas, jeigu jis:

32.1. du kartus per bedarbio pašalpos mokėjimo laikotarpį atsisakė siūlomo darbo šios Tvarkos 11 ir 12 punktuose nurodytomis sąlygomis ir du kartus atsisakė mokytis profesijos, atitinkančios vietos darbo rinkos poreikius (iš viso 4 kartus);

32.2. dėl nepateisinamos priežasties nustatytu laiku neatvyko į darbo biržą priimti pasiūlymo dirbti arba mokytis pagal profesinio mokymo programas;

32.3. įsidarbino;

32.4. neteko bedarbio statuso (pasikeitė Bedarbių rėmimo įstatymo 5 str. nustatytos sąlygos);

32.5. pradėjo gauti iš valstybės arba socialinio draudimo biudžetų pensiją arba invalidumo pensiją, didesnę už gaunamą bedarbio (mokymo) pašalpą.

33. Bedarbiui skiriama pakartotinai bedarbio pašalpa jeigu jis, pasibaigus pašalpos mokėjimui, darbo biržos siuntimu per paskutiniuosius 12 mėnesių dirbo viešuosius arba Užimtumo fondo remiamus darbus, baigė profesinį mokymą ir šių darbų bei mokymosi bendra trukmė buvo ne mažesnė kaip 180 kalendorinių dienų.

Bedarbio pareigos

34. Bedarbis privalo:

34.1. savarankiškai aktyviai ieškoti darbo ir informuoti apie tai darbo biržos specialistą – tarpininką apsilankymo darbo biržoje metu;

34.2. pranešti per 3 dienas darbo biržai apie savarankišką įsidarbinimą, patento savo verslui įsigijimą, įmonės arba ūkininko ūkio įregistravimą;

34.3. atvykti paskirtu laiku į darbo biržą;

34.4. atvykti nurodytu laiku į darbo biržą gavus kvietimą telefonu arba registruotu laišku;

34.5. neišvykti iš gyvenamosios vietovės ilgesniam kaip 3 dienų laikotarpiui nepranešus darbo biržai;

34.6. pranešti telefonu arba registruotu laišku, negalint dėl svarbių priežasčių (ligos, artimųjų mirties atveju ir pan.) paskirtu laiku arba iškvietus atvykti į darbo biržą iki paskirtos atvykimo į darbo biržą dienos;

34.7. nuvykti gavus „Rekomendaciją įsidarbinimui“ nurodytu laiku ir adresu tartis dėl įsidarbinimo;

34.8. pranešti ne vėliau kaip per 3 dienas darbo biržai apie darbdavio priimtą sprendimą grąžinant „Rekomendacijos įsidarbinimui“ dalį „Sprendimas dėl įdarbinimo“;

34.9. nuvykti sveikatos patikrinimui, kad būtų nustatytas tinkamumas darbui;

34.10. dalyvauti sudarant „Įsidarbinimo planą“ ir jame numatytose priemonėse;

35. Bedarbio atsakomybė:

35.1. bedarbiams, nevykdantiems šios Tvarkos 34 punkte nustatytų pareigų, darbo biržos paslaugos nutraukiamos. Tokie asmenys pakartotinai gali registruotis darbo biržoje po 6 mėnesių;

35.2. bedarbiai, nuslėpę arba pateikę neteisingas žinias ir dėl to gavę bedarbio pašalpą arba pasinaudoję kitomis iš Užimtumo fondo finansuojamomis priemonėmis, privalo per mėnesį nuo pareikalavimo dienos su tuo susijusias išlaidas grąžinti į Užimtumo fondą (Bedarbių rėmimo įstatymo 26 str.);

35.3. bedarbiai, suklastoję oficialius dokumentus ir dėl to pasinaudoję darbo biržos paslaugomis, atsako pagal Lietuvos Respublikos baudžiamojo kodekso 207 straipsnį „Oficialaus dokumento suklastojimas ar suklastoto oficialaus dokumento realizavimas ar panaudojimas“.

Bedarbių apskaita

36. Bedarbiams, dalyvaujantiems profesinio mokymo programose, mokymosi laikotarpiu išlaikomas bedarbio statusas.

37. Bedarbiams, laikinai dirbantiems viešųjų arba remiamų darbų programose, taip pat darbo biržos siuntimu arba jai tarpininkaujant įsidarbinusiems pagal terminuotą (iki 12 mėnesių) darbo sutartį, arba lengvatinėmis sąlygomis įsigijusiems patentą savo verslui (iki 3 mėnesių), tuo laikotarpiu sustabdomas bedarbio statusas.

38. Bedarbiams, nurodytiems šios Tvarkos 29 ir 32 punktuose, nutraukiamas bedarbio statusas.

39. Bedarbiai, nurodyti šios Tvarkos 36, 37 ir 38 punktuose, toliau nustatyta tvarka apskaitomi darbo biržoje.

___________________